BJC เปิดร้านขายยา “สิริฟาร์มา” ปักหมุดปี 69 ขยาย 13 สาขาทั่วประเทศ
BJC สบช่องสังคมสูงอายุ ลุยเปิด "สิริฟาร์มา" ร้านขายยารูปแบบขายปลีก-ส่ง จัดจำหน่ายในราคาคุ้มค่าตามมาตรฐาน ทั้ง ยา เวชภัณฑ์และอุปกรณ์ทางการแพทย์ โดยนำเข้าจากทั้งในและต่างประเทศ ปักหมุดปี 69 ขยาย 13 สาขาทั่วประเทศ
BJC สบช่องสังคมสูงอายุ ลุยเปิดร้านขายยา "สิริฟาร์มา" ปักหมุดปี 69 ขยาย 13 สาขาทั่วประเทศ
14 ธ.ค. 2564

บริษัท บิ๊กซี ซูเปอร์เซ็นเตอร์ จำกัด (มหาชน) ห้างค้าปลีกในกลุ่ม บริษัท เบอร์ลี่ ยุคเกอร์ จำกัด (มหาชน) หรือ BJC เปิดเผยว่า บริษัทเปิดร้านขายยา “สิริฟาร์มา” สาขาแรก ณ ตลาดพรานนก เมื่อเร็ว ๆ นี้ จัดจำหน่ายยา เวชภัณฑ์ และอุปกรณ์ทางการแพทย์ เน้นขายปลีกในราคาขายส่งให้แก่ผู้บริโภคตั้งแต่ชิ้นแรก
นางมลฤดี เลิศอุทัย กรรมการบริหาร รองผู้จัดการใหญ่ฝ่ายปฏิบัติการค้าปลีกขนาดเล็ก บิ๊กซี ซูเปอร์เซ็นเตอร์ กล่าวว่า บิ๊กซี เล็งเห็นโอกาสการเติบโตของธุรกิจร้านขายยา เนื่องจากโครงสร้างประชากรของประเทศไทยกำลังเข้าสู่สังคมผู้สูงอายุ รวมถึงด้วยสถานการณ์การแพร่ระบาดของเชื้อไวรัสต่างๆ ทำให้คนไทยมีความต้องการเข้าถึงการรักษาพยาบาล และบริโภคยามีอัตราสูงขึ้น
โดยร้านขายยา “สิริฟาร์มา”  เป็นรูปแบบขายปลีก-ส่ง จัดจำหน่ายในราคาคุ้มค่าตามมาตรฐาน ทั้ง ยา เวชภัณฑ์และอุปกรณ์ทางการแพทย์ โดยนำเข้าจากทั้งในและต่างประเทศ มีมาตรฐานรับรอง ปลอดภัย และน่าเชื่อถือ พร้อมให้บริการคำแนะนำจากเภสัชกรตลอดเวลาทำการ  ทั้งนี้ บิ๊กซี วางแผนขยาสาขา สิริฟาร์มา อย่างต่อเนื่อง โดยเตรียมเปิด 2 สาขาเพิ่มเติมในกรุงเทพมหานครในปี 2565 และตั้งเป้าขยายเพิ่ม 11 สาขาทั่วประเทศภายในปี 2569